子瞻畫枯木
作者：孔武仲
朝代：宋

paragraphs: 寒雲行空亂春華，西風凛凛空吹沙。
夫子抱膝若喪魄，誰知巧思中萌芽。
敗毫淡墨任揮染，蒼莽菌蠢移龍蛇。
略増點綴已成就，止見枯木成槎枒。
更無丹青相掩翳，惟有口鼻隨穿呀。
往年江湖飽觀畫，或在山隈溪水涯。
腹中空洞夜藏魅，巔頂突兀春無花。
徑深最宜繫畫舸，日落時復停歸鴉。
蘇公早與俗子偶，避世欲種東陵瓜。
窺觀盡得物外趣，移向紙上無毫差。
醉中遺落不秘惜，往往流傳藏人家。
趙昌丹青最細膩，直與春色争豪華。
公今好尚何太癖，曾載木車出岷巴。
輕肥欲與世爲戒，未許木葉勝枯槎。
萬物流形若泫露，百歲俄驚眼如車。
樹猶如此不長久，人以何者堪矜誇。
悠悠坐見死生境，但隨天機無損加。
却笑金城對宫柳，泫然流涕空咨嗟。